《白沟次东之金台韵（又见《储柴墟集》）》
明代·黄云

西山郁高寒，青绕燕代阔。
我行春已深，絮纩尚未脱。
平生四方志，眼底才圭撮。
区区白沟河，编简不能剟。
经涞流渐广，赴海倾莫遏。
欲渡仍徘徊，缅怀开运末。
兹惟辽晋疆，终古抱嗟咄。
天公愤余腥，老雨夜来泼。
堂堂十六州，幅员一朝割。
桑君漫周旋，国旱尔为魃。
中原杀戮尽，胡忍犬美括。
哀哉黄龙府，回首饭无钵。
横流到靖康，戎马屡南跋。
往事勿具陈，忧竞猝难豁。
居人讳言兵，唯记粘与曷。

作者简介：明苏州府昆山人，字应龙，号丹岩。家贫好学，文宗苏东坡，书法师黄山谷。弘治中以岁贡授瑞州训导。致仕卒，年七十二。有《丹岩集》，中多与沈周、文徵明等往来题咏之作。